
Резолюция на Европейския парламент относно мирния процес в Колумбия

(2015/3033(RSP))

Европейският парламент,

–
като взе предвид своите многобройни резолюции относно положението в Колумбия, включително положението с правата на човека,

–
като взе предвид многостранното споразумение за търговия между Перу и Колумбия, от една страна, и Европейския съюз и неговите държави членки, от друга страна, подписано в Брюксел на 26 юли 2012 г.,

–
като взе предвид параграф 44 от посланието на делегацията на Европейския парламент в Евро-латиноамериканската парламентарна асамблея (Евролат) до Втората среща на най-високо равнище ЕС-CELAC в Брюксел относно прекратяването на вътрешния конфликт между правителството на Колумбия и Революционните въоръжени сили на Колумбия (ФАРК), както и Брюкселската декларация, приета в края на Втората среща на най-високо равнище на 11 юни 2015 г.,

–
като взе предвид изявлението от 24 септември 2015 г. на Федерика Могерини, заместник-председател на Комисията/върховен представител на Съюза по въпросите на външните работи и политиката на сигурност (ВП/ЗП), относно споразумението за преходното правосъдие в Колумбия и нейните изявления от 1 октомври 2015 г. и 4 ноември 2015 г. за назначаване на Иймън Гилмор, бивш заместник-министър и бивш министър на външните работи и търговията на Република Ирландия, в качеството му на специален пратеник за мирния процес в Колумбия,

–
като взе предвид неотдавнашното споразумение за премахване на визите между Европейския съюз и Колумбия, подписано на 2 декември 2015 г.,

–
като взе предвид член 123, параграф 2 от своя правилник,

A.
като има предвид, че от 2013 г. насам ЕС и Колумбия поддържат рамка на тясно икономическо и търговско сътрудничество, установено с многостранното споразумение за търговия между Перу и Колумбия, от една страна, и Европейския съюз и неговите държави членки, от друга страна, чиято крайна цел е да бъдат създадени връзки, които надхвърлят търговията и включват укрепването на мира, правата на човека, демокрацията и благосъстоянието на техните граждани;

Б.
като има предвид, че президентът на Колумбия Хуан Мануел Сантос посети Брюксел на 4 ноември 2014 г. и получи пълната подкрепа на тогавашния председател на Европейския съвет, Херман ван Ромпьой, и на ЗП/ВП Федерика Могерини;

В.
като има предвид, че тези близки взаимоотношения включват международно сътрудничество в области от широки общи интереси, като например борбата за мир и борбата срещу тероризма и трафика на наркотици;

Г.
като има предвид, че „Масата на диалога“ (La Mesa de Diálogo) между правителството на Колумбия и ФАРК беше учредена в Хавана (Куба) на 26 август 2012 г. след подписването на Общото споразумение за прекратяване на конфликта и за изграждане на стабилен и траен мир, като по този начин се изпълнява желанието на народа на Колумбия да живее в мир;

Д.
като има предвид, че на отделните етапи в Хавана преговарящите постигнаха съгласие за цялостна реформа на селските райони, политическо участие и демократичен процес за изграждане на мира, за разрешаване на проблема с незаконната търговия с наркотици и за истина и компенсации за жертвите на конфликта;

Е.
като има предвид, че на 23 септември 2015 г. правителството на Колумбия и ФАРК обявиха сключването на споразумение относно създаването на специална юрисдикция за мир съгласно международното право с цел зачитане на правата на жертвите и оказване на принос за създаването на стабилен и траен мир; като има предвид, че страните се договориха за изпълнението на цялостна система на истина, справедливост, обезщетенията и неповтаряне, включително създаването на Комисия за изясняване на истината, съвместно съществуване и недопускане на повторни нарушения, както и споразумения относно обезщетения за жертвите и прекратяване на безнаказаността; като има предвид, че след това споразумение двете страни се споразумяха да постигнат мир не по-късно от 23 март 2016 г.;

Ж.
като има предвид, че постигането на стабилен и траен мир в Колумбия чрез разрешаването на вътрешен конфликт, продължил повече от 50 години и причинил милиони човешки жертви, е първостепенен приоритет за Колумбия, а също и за Европейския съюз и международната общност; като има предвид, че на 4 ноември 2015 г. ЗП/ВП Федерика Могерини проведе среща със своя специален пратеник за мирния процес в Колумбия, Еймън Гилмор, и подчерта недвусмислено приоритета на ЕС за осигуряване на подкрепа за мирния процес;

З.
като има предвид, че постигнатият досега напредък може да се разглежда като положителен пример за процеса на разрешаване на конфликти; като има предвид, че мирният процес изисква непрестанни усилия;

1.
подкрепя и приветства горещо усилията, полагани от колумбийското правителство и ФАРК, за постигане на споразуменията, достигнати до настоящия момент,относно всеобхватните реформи в селските райони, политическото участие и демократичното отваряне за изграждане на мир, разрешаване на проблема с незаконните наркотици и създаването на специална юрисдикция за мир, която включва комисия за изясняване на истината, съвместно съществуване и недопускане на повторни нарушения;

2.
осъжда всички страдания, причинени от конфликта; счита, че тези споразумения са решителни стъпки за постигане на окончателно стабилно и трайно мирно споразумение, без това да включва безнаказаност, в срок до 23 март 2016 г., което ще сложи край на продължилия половин столетие вътрешен въоръжен конфликт и ще зачете най-вече правото на жертвите на конфликта на пълно, истинско и справедливо обезщетение за физически, морални и материални вреди;

3.
настоятелно призовава всички страни в процеса да продължават да работят конструктивно за трайното уреждане на конфликта и за цялостното изпълнение на споразуменията за дългосрочен и траен мир;

4.
подчертава значението на работата по програми за обществено помирение, тъй като те са от съществено значение за преодоляване на продължилото с десетилетия насилие, които е причинило огромен брой жертви;

5.
признава политическите усилия, реализма и постоянството, демонстрирани и от правителството на Колумбия, и от ФАРК, както и важната роля на сдруженията на жертвите, на неправителствените организации и гражданското общество в процеса на примиряване на противоположните възгледи и постепенно създаване на пространство на ангажираност, което е направило възможно напредъка в преговорите за постигане на стабилен и траен мир за всички колумбийски граждани, който гарантира, че конфликтът няма да се повтори;

6.
подчертава отново, че насилието не е законен метод за политическа борба, и призовава тези, които са били изразители на подобни възгледи, да прегърнат демокрацията с всички нейни последици и изисквания като първа стъпка, да сложат оръжие и да предадат своите оръжия веднъж завинаги и да започнат да защитават своите идеи и въжделения в условията на демокрация и при зачитане на върховенството на закона;

7.
признава важната роля, изпълнявана досега от Куба и Норвегия като държави гаранти, и ролята на Чили и Венецуела като държави, съпътстващи мирния процес, и техните усилия за постигане на мир в Колумбия;

8.
приветства решението от 1 октомври 2015 г. на ВП/ЗП Федерика Могерини да назначи Иймън Гилмор за специален пратеник за мирния процес в Колумбия; и се ангажира да полага всички необходими усилия, за да осигури на новия специален пратеник възможно най-бързо необходимите бюджетни ресурси за успешното изпълнение на неговата важна мисия;

9.
изтъква отново своята готовност да осигурява всякаква възможна помощ в подкрепа на изпълнението на окончателното мирно споразумение и подновява своя призив към държавите — членки на ЕС, да създадат доверителен фонд, който да придружава фазата след конфликт;

10.
възлага на своя председател да предаде настоящата резолюция на Съвета, Комисията, на заместник-председателя на Европейската комисия/върховен представител на Съюза по въпросите на външните работи и политиката на сигурност, на Евро-латиноамериканската парламентарна асамблея, както и на правителството и Конгреса на Колумбия.

